ver sacrum
Ver sacrum, (lat. 'helligt, dvs. indviet, forår'), i italisk-romersk religion en ritus til brug i sjældne nødstilfælde, hvor folkets eller statens hele eksistens stod på spil. Man kunne da love at vie alt levendefødt i det følgende forår til krigsguden Mars mod at få hjælp her og nu. Løftet betød, at alle næste års dyreunger fra marts til april blev ofret til guden, mens menneskebørn født i samme periode blev udstødt af samfundet, når de fyldte 21 år. Det er omdiskuteret, om ver sacrum oprindelig omfattede menneskeofring. Der kendes kun ganske få historiske eksempler på ver sacrum.